62003CJ0126_SK
Účastníci konania
Odôvodnenie
Výrok
Účastníci konania
Vo veci C‑126/03,
ktorej predmetom je žaloba o nesplnenie povinnosti podľa článku 226 ES,
podaná 20. marca 2003,
Komisia Európskych spoločenstiev, v zastúpení: K. Wiedner, splnomocnený zástupca, s adresou na doručovanie v Luxemburgu,
žalobkyňa,
proti
Spolkovej republike Nemecko, v zastúpení: W.-D. Plessing, splnomocnený zástupca, za právnej pomoci H.-J. Prieß, Rechtsanwalt,
žalovanej,
SÚDNY DVOR (prvá komora),
v zložení: predseda prvej komory P. Jann (spravodajca), sudcovia A. Rosas, R. Silva de Lapuerta, K. Lenaerts a K. Schiemann,
generálny advokát: L. A. Geelhoed,
tajomník: H. von Holstein, zástupca tajomníka,
so zreteľom na písomnú časť konania a po pojednávaní z 26. mája 2004,
po vypočutí návrhov generálneho advokáta na pojednávaní 24. júna 2004,
vyhlásil tento
Rozsudok
Odôvodnenie
1. Svojou žalobou Komisia Európskych spoločenstiev navrhuje, aby Súdny dvor určil, že Spolková republika Nemecko si tým, že mesto Mníchov (Nemecko) uzavrelo zmluvu na prepravu odpadu zo skládok nachádzajúcich sa v oblasti Donau-Wald (Nemecko) do tepelnej elektrárne Mníchov – Sever (Nemecko) v rozpore s procesnými ustanoveniami uvedenými v článku 8 smernice Rady 92/50/EHS z 18. júna 1992 o koordinácii postupov verejného obstarávania služieb (Ú. v. ES L 209, s. 1) v spojení s článkom 11 ods. 1 tejto smernice, nesplnila povinnosti, ktoré jej vyplývajú z tejto smernice.
Právny rámec
2. Podľa článku 1 písm. a) smernice 92/50 „‚verejné zmluvy na poskytnutie služieb‘ sú odplatné zmluvy uzavreté písomne medzi poskytovateľom služieb a obstarávateľom“, s výnimkou zmlúv uvedených v bodoch i) až ix) tohto ustanovenia.
3. Podľa článku 1 písm. b) tejto smernice „‚obstarávatelia‘ sú štátne, regionálne alebo miestne orgány, verejnoprávne inštitúcie [iné organizácie riadené verejným právom – neoficiálny preklad ], združenia tvorené jedným alebo viacerými takýmito orgánmi, alebo verejnoprávnymi inštitúciami [inými organizáciami riadenými verejným právom – neoficiálny preklad ].“
4. V zmysle článku 8 smernice 92/50 „zmluvy, ktorých predmetom sú služby uvedené v prílohe I A, sa uzatvárajú v súlade s ustanoveniami kapitol III až VI“.
5. Článok 11 ods. 1 smernice 92/50 stanovuje, že pri verejnom obstarávaní služieb budú obstarávatelia používať postupy otvorenej súťaže, užšej súťaže alebo rokovacieho konania uvedené v článku 1 písm. d), e) a f) tejto smernice.
Skutkový stav a konanie pred podaním žaloby
6. V roku 1997 uzavrelo mesto Mníchov, prevádzkovateľ tepelnej elektrárne Mníchov – Sever, zmluvu so súkromným podnikom, spoločnosťou Rethmann Entsorgungswirtschaft GmbH & Co. KG (ďalej len „Rethmann“), v zmysle ktorej sa zaviazalo poveriť túto dopravnú spoločnosť prepravou odpadu zo skládok odpadu do tepelnej elektrárne Mníchov – Sever v prípade, ak s ním bude uzavretá zmluva o likvidácii odpadu z oblasti Donau-Wald (Nemecko), pričom uzavretie tejto zmluvy bolo predmetom verejného obstarávania, ktoré vyhlásil Abfallwirtschaftsgesellschaft Donau-Wald mbH (ďalej len „AWG Donau-Wald“), a ktorého sa mesto Mníchov zúčastnilo.
7. Po tom, čo s ním bola uzavretá uvedená zmluva, mesto Mníchov, v súlade so zmluvou uzavretou so spoločnosťou Rethmann, zverilo tejto spoločnosti prepravu odpadov bez toho, aby na zadanie vykonávania tejto činnosti bolo vyhlásené verejného obstarávanie podľa smernice 92/50.
8. Po tom, čo Komisia vyzvala Spolkovú republiku Nemecko, aby predložila svoje pripomienky v danej veci, poslala tomuto členskému štátu 25. júla 2001 odôvodnené stanovisko, v ktorom uviedla, že uzavretie zmluvy týkajúcej sa prepravy odpadu zo skládok nachádzajúcich sa v oblasti Donau-Wald do tepelnej elektrárne Mníchov – Sever (ďalej len „sporná zmluva“) malo byť, v súlade so smernicou 92/50, vyhlásené verejné obstarávanie zverejnené v Úradnom vestníku Európskych spoločenstiev . Vyzvala uvedený členský štát, aby si v lehote dvoch mesiacov od doručenia tohto stanoviska splnil povinnosti, ktoré mu vyplývajú z práva Spoločenstva. Po odpovedi nemeckých orgánov z 30. októbra 2001, v ktorej tieto popreli nesplnenie povinnosti, Komisia podala žalobu, na základe ktorej sa začalo toto konanie.
O žalobe
O nesplnení povinnosti
9. Na podporu svojej žaloby Komisia uvádza jediný dôvod založený na porušení článku 8 smernice 92/50 v spojení s článkom 11 ods. 1 tejto smernice tým, že mesto Mníchov nevyhlásilo na uzavretie spornej zmluvy verejné obstarávanie.
10. Vzhľadom na to je potrebné pripomenúť, že podľa článku 8 smernice 92/50 v spojení s jej článkom 11 ods. 1 verejné zmluvy, ktorých predmetom sú služby uvedené v prílohe I A, musia byť uzavreté v súlade s ustanoveniami hláv III až VI tejto smernice, uplatniac pritom otvorenú súťaž, užšiu súťaž alebo rokovacie konanie v zmysle tejto smernice.
11. Pojem „verejné zmluvy na poskytnutie služieb“ je definovaný v článku 1 písm. a) smernice 92/50 ako odplatné zmluvy uzavreté písomne medzi poskytovateľom služieb a obstarávateľom.
12. Pojem „obstarávateľ“ je definovaný v článku 1 písm. b) smernice 92/50 ako „štátne, regionálne alebo miestne orgány, verejnoprávne inštitúcie [iné organizácie riadené verejným právom – neoficiálny preklad ], združenia tvorené jedným alebo viacerými takýmito orgánmi alebo verejnoprávnymi inštitúciami [inými organizáciami riadenými verejným právom – neoficiálny preklad ]“.
13. Následne článok 8 smernice 92/50 v spojení s článkom 1 písm. a) a b) a článkom 11 ods. 1 tejto smernice stanovuje, že na uzavretie písomnej odplatnej zmluvy medzi poskytovateľom služieb a miestnym orgánom musí byť vyhlásená otvorená súťaž, užšia súťaž alebo rokovacie konanie v zmysle uvedenej smernice, pokiaľ sú ich predmetom služby uvedené v jej prílohe I A.
14. V danom prípade je potrebné konštatovať, že sporná zmluva je verejnou zmluvou v zmysle článkov 8 a 11 smernice 92/50, ktorá mala byť uzavretá v súlade s hlavami III až VI tejto smernice.
15. Predmetom zmluvy uzavretej medzi mestom Mníchov a spoločnosťou Rethmann, podľa ktorej sa táto spoločnosť zaviazala vykonávať prepravu odpadu zo skládok nachádzajúcich sa v oblasti Donau-Wald do tepelnej elektrárne Mníchov – Sever, je totiž služba, na ktorú sa vzťahuje príloha I A uvedenej smernice a ktorá je poskytovaná podnikom miestnemu orgánu. Ide teda o odplatnú zmluvu uzavretú písomne medzi poskytovateľom služieb a obstarávateľom.
16. Vzhľadom na to nie je možné prijať argumentáciu nemeckej vlády založenú na vylúčení kvalifikácie spornej zmluvy ako verejnej zmluvy v zmysle článkov 8 a 11 smernice 92/50.
17. Nemecká vláda tvrdí, že pokiaľ ide o spornú zmluvu, mesto Mníchov nie je „obstarávateľom“ v zmysle článku 1 písm. b) smernice 92/50 a že zmluva nie je „verejnou zmluvou“ v zmysle článku 1 písm. a) tej istej smernice. Podľa nemeckej vlády uvedená zmluva nepatrí do rámca činností všeobecného záujmu mesta Mníchov, ale do rámca nezávislej hospodárskej činnosti, ktorá je jasne odlíšená a je vystavená hospodárskej súťaži, pričom konkrétne ide o prevádzkovanie tepelnej elektrárne Mníchov – Sever.
18. V tejto súvislosti je potrebné uviesť, že podľa definície uvedenej v článku 1 písm. b) smernice 92/50 sú regionálne alebo miestne orgány obstarávateľmi. Z judikatúry však vyplýva, že článok 1 písm. a) tej istej smernice nerozlišuje medzi zmluvami uzavretými obstarávateľom na účel plnenia jeho úlohy uspokojovať potreby vo všeobecnom záujme a zmluvami, ktoré s touto úlohou nesúvisia [pozri, analogicky, ku smernici Rady 93/37/EHS zo 14. júna 1993 o koordinácii postupov verejného obstarávania prác (Ú. v. ES L 199, s. 54) rozsudok z 15. januára 1998, Mannesmann Anlagenbau Austria a i., C‑44/96, Zb. s. I‑73, bod 32]. Je takisto nepodstatné, že obstarávateľ plánuje sám pôsobiť ako poskytovateľ služieb a že predmetná zmluva v tomto kontexte predpokladá subdodávku časti týchto činností tretím subjektom. Nie je totiž vylúčené, že rozhodnutie obstarávateľa, týkajúce sa výberu tohto tretieho subjektu, môže byť odôvodnené ináč ako ekonomicky. Z tohto vyplýva, že bez ohľadu na povahu a kontext spornej zmluvy táto predstavuje „verejnú zmluvu“ v zmysle článku 1 písm. a) smernice 92/50.
19. Pokiaľ ide o tvrdenie, podľa ktorého preprava odpadu zabezpečovaná spoločnosťou Rethmann je predmetom dvoch verejných obstarávaní, stačí uviesť, že táto činnosť je v skutočnosti predmetom dvoch samostatných verejných zmlúv, konkrétne verejnej zmluvy uzavretej mestom Mníchov a verejnej zmluvy týkajúcej sa všeobecnejšie likvidácie odpadu z oblasti Donau-Wald, uzavretej AWG Donau-Wald, z ktorých každá mala byť predmetom samostatného verejného obstarávania, a že uplatnenie smernice 92/50 teda vedie k tomu, že služby poskytované spoločnosťou Rethmann musia byť predmetom dvoch verejných obstarávaní.
20. Čo sa týka tvrdenia, podľa ktorého v danom prípade neboli použité verejné prostriedky mesta Mníchov, je potrebné konštatovať, že použitie týchto prostriedkov nie je určujúcim prvkom pri posudzovaní, či ide o verejnú zmluvu podľa článkov 8 a 11 smernice 92/50.
21. Nemecká vláda, okrem iného, tvrdí, že ako zmluva uzavretá na účely predaja tretím osobám je, podľa článku 1 písm. a) bodu ii) uvedenej smernice v spojení s článkom 7 smernice Rady 93/38/EHS zo 14. júna 1993 o koordinácii postupov verejného obstarávania subjektov pôsobiacich vo vodnom, energetickom, dopravnom a telekomunikačnom sektore (Ú. v ES L 199, s. 84), sporná zmluva vylúčená z pôsobnosti smernice 92/50. Vzhľadom na to, a ako uviedol generálny advokát v bode 34 svojich návrhov, je potrebné konštatovať, že článok 1 písm. a) bod ii) smernice 92/50 vylučuje zo svojej pôsobnosti zmluvy uzavreté v oblastiach upravených smernicou 93/38, pretože zámer zákonodarcu Spoločenstva bol, aby tieto zmluvy boli upravené jedine touto smernicou. Výnimku uvedenú v článku 7 sektorovej smernice 93/38 je teda možné uplatniť jedine v prípade, ak by sporná zmluva patrila do pôsobnosti tejto smernice. Keďže táto zmluva neobsahuje činnosti uvedené v článku 2 ods. 2 sektorovej smernice 93/38, výnimku upravenú v článku 7 tejto smernice nie je možné v danom prípade uplatniť.
22. Navyše nemecká vláda tvrdí, že údajne bolo v praxi nemožné uzavrieť spornú zmluvu v súlade s kapitolami III až VI smernice 92/50, keďže na preukázanie svojej technickej spôsobilosti, podľa článku 32 ods. 2 písm. c) a h) tejto smernice, v rámci verejného obstarávania vyhláseného AWG Donau-Wald, mesto Mníchov údajne muselo uviesť pri predložení svojej ponuky meno svojho subdodávateľa. V tejto súvislosti je pravdou, že je na poskytovateľovi, ktorý pre to, aby bol pripustený k účasti na verejnom obstarávaní, zamýšľa poukázať na spôsobilosť organizácií a podnikov, s ktorými je priamo alebo nepriamo spojený, aby preukázal, že skutočne môže disponovať prostriedkami týchto organizácií a podnikov, ktoré sú nevyhnutné na splnenie zmluvy, ale ktoré mu v skutočnosti nepatria (v tomto zmysle pozri rozsudky z 2. decembra 1999, Holst Italia, C‑176/98, Zb. s. I‑8607, bod 29; z 12. júla 2001, Ordine degli Architetti a i., C‑399/98, Zb. s. I‑5409, bod 92, a z 18. marca 2004, Siemens a ARGE Telekom, C‑314/01, zatiaľ neuverejnený v Zbierke, bod 44). V prejednávanej veci však mesto Mníchov v každom prípade mohlo v lehote medzi vyhlásením verejného obstarávania a predložením svojej ponuky uskutočniť užšiu súťaž v skrátených lehotách podľa článku 20 smernice 92/50.
23. Nemecká vláda pripomína, že sporná zmluva mohla byť podpísaná podľa článku 11 ods. 3 písm. d) smernice 92/50 na základe rokovacieho konania bez predchádzajúceho zverejnenia oznámenia o vyhlásení metódy verejného obstarávania. Vzhľadom na to je potrebné pripomenúť, že článok 11 ods. 3 smernice 92/50, ako výnimka z pravidiel zaručujúcich dodržiavanie účinnosti práv uznaných Zmluvou o ES v oblasti verejného obstarávania, sa musí vykladať doslovne a ten, kto sa ho chce dovolávať, musí preukázať existenciu výnimočných okolností, ktoré odôvodňujú výnimku (pozri rozsudok z 10. apríla 2003, Komisia/Nemecko, C‑20/01 a C‑28/01, Zb. s. I‑3609, bod 58). Uplatnenie tohto článku 11 ods. 3 písm. d) je tak podmienené splnením troch kumulatívnych podmienok. Jeho uplatnenie predpokladá existenciu nepredvídateľnej udalosti, časovú tieseň nezlučiteľnú s lehotami vyžadovanými pri iných metódach verejného obstarávania a existenciu príčinnej súvislosti medzi nepredvídateľnou udalosťou a časovou tiesňou, ktorá z nej vyplýva [pozri ku smernici Rady 71/305/EHS z 26. júla 1971 o koordinácii postupov verejného obstarávania prác [ neoficiálny preklad ] (Ú. v. ES L 185, s. 5) rozsudky z 2. augusta 1993, Komisia/Taliansko, C‑107/92, Zb. s. I‑4655, bod 12, a z 28. marca 1996, Komisia/Nemecko, C‑318/94, Zb. s. I‑1949, bod 14]. V danom prípade, ako to bolo uvedené v bode 22 tohto rozsudku, mesto Mníchov mohlo postupovať v rámci užšej súťaže v skrátených lehotách (pozri ku smernici 71/305 rozsudky z 18. marca 1992, Komisia/Španielsko, C‑24/91, Zb. s. I‑1989, bod 14, a Komisia/Taliansko, už citovaný, bod 13). Z toho vyplýva, že Spolková republika Nemecko nepreukázala, že nastala časová tieseň.
24. Vzhľadom na vyššie uvedené je potrebné určiť, že Spolková republika Nemecko si tým, že mesto Mníchov uzavrelo zmluvu týkajúcu sa prepravy odpadu zo skládok odpadu z oblasti Donau-Wald do tepelnej elektrárne Mníchov – Sever v rozpore s procesnými ustanoveniami uvedenými v článku 8 smernice 92/50, v spojení s jej článkom 11 ods. 1, nesplnila povinnosti, ktoré jej vyplývajú z tejto smernice.
O účinkoch rozsudku o určení nesplnenia povinnosti
25. Nemecká vláda tvrdí, že v prípade určenia nesplnenia povinnosti, Spolková republika Nemecko nie je povinná odstúpiť od už uzavretej zmluvy.
26. V tejto súvislosti stačí uviesť, že aj keď je Súdny dvor v konaní o nesplnenie povinnosti podľa článku 226 ES povinný iba určiť, či došlo k porušeniu ustanovenia práva Spoločenstva, z článku 228 ods. 1 ES vyplýva, že dotknutý členský štát je povinný urobiť potrebné opatrenia, aby vyhovel rozsudku Súdneho dvora.
O trovách
27. Podľa článku 69 ods. 2 rokovacieho poriadku účastník konania, ktorý vo veci nemal úspech, je povinný nahradiť trovy konania, ak to bolo v tomto zmysle navrhnuté. Keďže Komisia navrhla zaviazať Spolkovú republiku Nemecko na náhradu trov konania a táto nemala úspech vo svojich dôvodoch, je opodstatnené zaviazať ju na náhradu trov konania.
Výrok
Z týchto dôvodov Súdny dvor (prvá komora) rozhodol a vyhlásil:
1) Spolková republika Nemecko si tým, že mesto Mníchov uzavrelo zmluvu týkajúcu sa prepravy odpadu zo skládok odpadu z oblasti Donau-Wald do tepelnej elektrárne Mníchov – Sever v rozpore s procesnými ustanoveniami uvedenými v článku 8 smernice Rady 92/50/EHS z 18. júna 1992 o koordinácii postupov verejného obstarávania služieb, v spojení s jej článkom 11 ods. 1, nesplnila povinnosti, ktoré jej vyplývajú z tejto smernice.
2) Spolková republika Nemecko je povinná nahradiť trovy konania.